kykNET is integraal deel van talent in Afrikaans en ’n belangrike werkskepper in die bedryf. Deur die Fiëstas en die Fiësta-paneel belê ons daarin om almal te sien wat by die vervaardigende feeste optree, en raak te sien. In 2017 het die Fiësta-paneel nie minder nie as 197 produksies bygewoon. Hierdie jaar beloof dit om selfs meer te wees, danksy die werk wat feeste soos die KKNK op die planke bring.
In April vanjaar skop ons af met ’n vyfde reeks van ons geliefde Kaapse storie Suidooster; in Julie met ’n lekker saampraatprogram, Tussen ons, aangebied deur onder andere Zelda la Grange, Kay Karriem en Tracey Lange; en in Oktober begin ons met ’n splinternuwe telenovelle, en dit alles net op kykNET & Kie. kykNETNOU! is die gewildste musiekkanaal in Afrikaans waar jy kan saamsing en dans op die nuutste musiek, wat wissel van hip-hop en sokkie tot pop en rock.